Pavlova prva poslanica Solunjanima (Šarić)/Glava 1.
1 Pavao i Silvan i Timotej crkvi Solunjana u Bogu Ocu i Gospodinu Isusu Kristu. Milost vam i mir! 

2 Zahvaljujemo Bogu svagda za sve vas spominjući se vas u molitvama svojim, 

3 Sjećajući se bez prestanka vašega djela vjere i truda, i ljubavi i ustrajnosti u nadi u Gospodina našega Isusa Krista pred Bogom i Ocem našim, 

4 Znajući, braćo, ljubljena od Boga, za izbor vaš, 

5 Jer evanđelje naše nije došlo k vama samo u riječi, nego i u sili i u Duhu Svetome, i u punini mnogoj, kao što znate, kakvi smo bili među vama zbog vas. 

6 I vi se ugledaste na nas i na Gospodina, primivši riječ u velikoj nevolji s radošću Duha Svetoga, 

7 Tako da vi postadoste izgled svima vjernicima u Makedoniji i Ahaji. 

8 Jer je od vas odjeknula riječ Gospodnja, ne samo u Makedoniji i Ahaji, nego se je po svakom mjestu razglasila vjera vaša u Boga, tako da nam ne treba što govoriti. 

9 Jer oni obznanjuju za nas, kakav smo ulazak imali k vama, i kako ste se obratili k Bogu od idola, da služite Bogu živomu i Istinitomu, 

10 I da čekate Sina njegova s nebesa, kojega uskrsnu od mrtvih, Isusa, koji nas izbavlja od budućega gnjeva. 

Pavlova prva poslanica Solunjanima (Šarić)